DA Den Europæiske Unions Tidende C 253/17

Offentliggørelse af en ansøgning om godkendelse af en ændring af mindre omfang i henhold til artikel 53, stk. 2, andet afsnit, i forordning (EU) nr. 1151/2012

(2015/C 253/15)

Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN ÆNDRING AF MINDRE OMFANG

Ansøgning om godkendelse af en ændring af mindre omfang i henhold til artikel 53, stk. 2, andet afsnit, i forordning (EU) nr. 1151/2012 (2)

»AGLIO DI VOGHIERA«

EU-nr.: IT-PDO-0105-01301 – 19.1.2015

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio produttori Aglio di Voghiera Via Buozzi n. 12/b 44020 Voghiera (FE) ITALIEN Tlf. +39 0532328046 E-mail: info@agliodivoghiera.it

Anmodningen om ændring blev indgivet af 22 registrerede medlemmer af »Consorzio produttori Aglio di Voghiera« (Sammenslutningen af producenter af Aglio di Voghiera), som har beføjelse til at indgive ansøgninger om ændringer i henhold til artikel 13, nr. 1, i bekendtgørelse nr. 12511 af 14. oktober 2013 fra Ministeriet for landbrug, fødevarer og skovpolitik. De 22 medlemmer, der er registrerede i Sammenslutningen af producenter af Aglio di Voghiera, repræsenterer over 51 % af den kontrollerede produktion af »Aglio di Voghiera« og over 30 % af de virksomheder, der er omfattet af kontrolsystemet i varespecifikationen for den beskyttede oprindelsesbetegnelse »Aglio di Voghiera«.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Varebeskrivelse — ☐ Bevis for oprindelse — ☒ Fremstillingsmetode — ☐ Tilknytning — ☒ Mærkning — ☒ Andet [emballering, ajourført lovgivning]

4. Type ændring(er)

— ☐ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som ikke kræver ændring af det offentliggjorte enhedsdokument. — ☒ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som kræver ændring af det offentliggjorte enhedsdokument. — ☐ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, for hvilken enhedsdokumentet (eller lignende dokument) ikke er offentliggjort. — ☐ Ændring af mindre væsentligt omfang af en varespecifikation for en registreret GTS i henhold til artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Fremstillingsmetode

Vekseldrift

— Vekseldrift med andre afgrøder end korn eller proteinafgrøder er tilladt, bortset fra Liliaceae. Derfor fjernes kravet om vekseldrift med korn og proteinafgrøder, og der indføres et udtrykkeligt forbud mod dyrkning af Liliaceae på den samme jord, da disse nedsætter jordens frugtbarhed, forårsager parasitangreb og forværrer forekomsten af ukrudt.

Produktion af »såmateriale«

— For at lette fremstillingen af såmateriale er det tilladt at udvælge løg fra hvidløg, som ikke er bundtet. Derfor slettes henvisningen til »bundter af hvidløg« i artikel 5, nr. A, i afsnittet om »Produktion af »såmateriale«« i varespecifikationen.

Tidspunkt for såning og metode

— Afstanden mellem planterne, og navnlig afstanden mellem rækkerne af plantede fed, ændres. Afstanden mellem rækkerne ændres fra at være mellem 20 og 50 cm til at være mellem 15 og 60 cm. Disse ændringer skyldes brugen af såmaskiner og høstmaskiner, som er indstillet til disse afstande. Reduktionen af afstanden mellem rækkerne nedsætter risikoen for, at ukrudtet breder sig, og øger udbyttet, uden at det går ud over produktets kvalitet.

— Ændringen af planteafstanden gør det muligt at anvende større mængder af »såmateriale«, end der er fastsat i varespecifikationen, nemlig fra maksimalt 1 300 kg/ha til 1 700 kg/ha.

Høst

— Der tilføjes flere forarbejdningsfaser, der skal udføres efter høsten af produktet, til varespecifikationen, som f.eks. sortering, rensning og fjernelse af blade og rødder fra produktet. Desuden specificeres det, at disse faser, når de anvendes på produktet »aglio secco« (tørret hvidløg) kan reducere hele høstens vægt med mindst 40 %. Disse tilføjelser er blevet foretaget med henblik på at medtage forarbejdningsfaser (sortering, rensning og fjernelse af blade og rødder) for »Aglio di Voghiera«, som ikke forekommer i den nuværende varespecifikation, og med henblik på at fastsætte en minimummængde for affald fra disse faser ved hjælp af en værdiangivelse af det produkt, der høstes på marken, og det produkt, der sælges efter tørring. Angivelsen af denne mængde letter kontrollen, da den bedre definerer, hvor meget tørret hvidløg der kan fås pr. dyrket hektar, og hvor stor en mængde der kan markedsføres.

— I den oprindelige tekst rettes en upræcis formulering, som fejlagtigt angav, at kontrolleret atmosfære var en af de metoder, der blev anvendt til tørring af produktet. Imidlertid er der tale om »kontrolleret ventilation«.

— Den maksimale tid, der er afsat til tørring af produktet under kontrolleret ventilation, sættes op fra 36 til 72 timer. Ændringen tager hensyn til, at der i praksis kan forekomme usædvanlige vejrforhold i dyrkningsåret (nedbør, fugtighed osv.), som kan påvirke væksten og tørringen af produktet på marken, og det vil derfor være hensigtsmæssigt at tørre produktet ved hjælp af kontrolleret ventilation i længere tid.

Mærkning og emballering

Ranker

— Der sættes ikke længere mærkater på hvert enkelt løg, men der indføres pakning af små hvidløgsranker i hvide net, der mærkes behørigt med BOB-logoet. Denne ændring letter distributionen af produktet og garanterer samtidig dets integritet og gør det lettere for forbrugerne at genkende det.

Enkelte løg

— Løg kan nu også pakkes enkeltvis i net, som forsynes med BOB-logoet. Denne pakkemetode supplerer den nuværende metode med mærkning af løg enkeltvis.

— Den sidste sætning i afsnittet ændres, så det bliver muligt at tilføje virksomhedens navn eller producentens særlige identifikationskode. Denne kode tildeles af kontrolorganet. Denne ændring gør det muligt at imødekomme krav fra de store detailhandelskæder og at sikre, at produktet kan spores.

Emballage

— Kravet om vægtangivelse på pakningerne fjernes for at imødekomme forskellige anmodninger fra distributionsvirksomhederne og slutbrugerne.

— I afsnittet »Emballage« i varespecifikationen, slettes punktet om, at emballagen skal lukkes på en sådan måde, at indholdet ikke kan fjernes, uden at pakningen brydes. Dette slettes, da det er overflødigt på grund af det krav om emballering, som allerede er fastsat for de forskellige typer hvidløgsprodukter (ranker, ekstra lange ranker, net, sække, små ranker og enkelte løg).

Ajourført lovgivning

— Henvisningerne til EU-lovgivningen ajourføres. Henvisningerne til forordning (EF) nr. 510/2006 erstattes af henvisninger til forordning (EU) nr. 1151/2012.

ENHEDSDOKUMENT

»AGLIO DI VOGHIERA«

EU-nr.: IT-PDO-0105-01301 – 19.1.2015

BOB ( X ) BGB ( )

1. Navn(e) [på en BOB eller BGB]

»Aglio di Voghiera«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Aglio di Voghiera« opnås af økotypen Aglio di Voghiera. Planten har kridhvide og ensartede løg, evt. med rosa striber. Skallerne, der omslutter løgene, er hvide, men kan også have mere eller mindre rosa striber. Løget er buttet, regelmæssigt og kompakt og lettere fladt i rodenden. Løget består af et varierende antal kompakt samlede fed med en karakteristisk krumning på ydersiden. Når »Aglio di Voghiera« bringes i omsætning, skal løgene være sunde og uden tegn på råd, uden skadegørere, rene, kompakte, uden frost- og solskader, uden eksternt synlig spiring, fri for unormal ydre fugtighed og uden fremmed lugt og/eller smag. Kun hvidløg i klassen »Ekstra« med en diameter på mindst 45 mm og »Klasse I« med en diameter på mindst 40 mm kan godkendes som »Aglio di Voghiera« BOB. Følgende typer af »Aglio di Voghiera« bringes i omsætning: »AGLIO FRESCO/VERDE« med en fast grøn stilk og friske skalblade, hvidt og elfenbensfarvet løg, evt. med rosa striber, og hvidlige rødder. HALVTØRT HVIDLØG: ikke helt tør grøn til hvidlig stilk, der er blødere ved kraven; skalbladene endnu ikke helt tørre, selve løget hvidt og elfenbensfarvet, evt. med rosa striber, og hvidlige rødder. TØRT HVIDLØG: tør, hvidlig og skrøbelig stilk, fuldstændig tørre skalblade og yderblade omkring hvert fed, løget er hvidt og hvert fed tydeligt, rødderne elfenbensfarvede.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hele produktionsprocessen skal finde sted i produktionsområdet, da »Aglio di Voghiera«s særlige egenskaber skyldes dels producenternes tilegnede viden, dels områdets vejrforhold og jordtype.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

Det grønne/friske produkt bringes i omsætning fra optagningen til femtedagen herefter; det halvtørre produkt fra den 6. til den 10. dag efter optagningen og det tørre produkt fra den 11. dag og derefter. Produktet bringes i omsætning i ranker (treccia), der består af 5-18 løg med en vægt på 400-900 g. »treccia extra« (ekstra lange ranker): mellem 8 og 80 løg og en vægt på 1-5 kg. »retino« (lille net): forskelligt antal hvidløg i et net på 100-500 g. sække: et forskelligt antal løg og en vægt på 1-5 kg. »treccina« (lille ranke): 3-5 løg og en vægt på 150-500 g. Enkeltvis: vægt på 50-100 g. Hvidløg, der sælges enkeltvis emballeres i net, der er forsynet med BOB-logoet eller sælges i løs vægt med en mærkat på hvert løg. Hvidløg, der sælges enkeltvis, må hverken have stilk eller rødder.

Emballeres i net, træ, plast, pap, papir og naturlige plantematerialer. Emballeringen skal omhyggeligt forebygge, at transporten og den omfattende håndtering får løgene til at gå i stykker og navnlig, at skallerne brydes, hvilket forøger risikoen for råd og forringelse af produktet.

3.6. Specifikke regler for mærkning af det produkt, som betegnelsen henviser til

Al emballage skal være forsynet med en mærkat med betegnelsen »Aglio di Voghiera« og betegnelsen »DOP« (BOB), Unionens logo og virksomhedens navn eller producentens særlige identifikationskode, som tildeles af kontrolorganet.

På hver emballage angives med læselige og uudslettelige bogstaver, som er placeret på samme side af pakken, pakkeriets eller afsenderens navn. Emballagen skal desuden være forsynet med betegnelsen »Aglio di Voghiera« samt »denominazione di origine protetta« (beskyttet oprindelsesbetegnelse) eller forkortelsen »DOP« (BOB) med bogstaver, der er større end alle andre angivelser på emballagen, såvel som med EU-mærket.

Hver enkelt emballage skal bære et mærke med betegnelsen »Aglio di Voghiera« DOP, EU-mærket og producentens navn.

Mærket er rundt og lyseblåt og består af en tegning, der forestiller et halvt fed, der mod midten er gennemskåret af bogstavet V. Diagonalt i cirklen står der med sort skrift »Aglio di Voghiera«. Øverst i cirklen står der med sort skrift D.O.P. Kun i reklamer kan der anvendes en sort-hvid udgave; i givet fald omgives cirklen af en sort streg. Når mærket trykkes på etiketten, skal logoet gengives i forholdet 1/3 i forhold til etikettens samlede størrelse.

4. Præcis afgrænsning af det geografiske område

Produktionsområdet for »Aglio di Voghiera« omfatter følgende kommuner i provinsen Ferrara: Voghiera, Masi Torello, Portomaggiore, Argenta og Ferrara.

5. Tilknytning til det geografiske område

Dyrkningsområdet for »Aglio di Voghiera« er et dalområde præget af Po-deltaet og flere floders bækken, der giver dette produkt de ideelle vækstforhold. Jordbunden er hovedsagelig lerholdig, ler/siltholdig eller decideret siltholdig. Den omfattende mængde sandaflejringer fra floden giver området en stor underjordisk dræningskapacitet, der fremmer væksten og udviklingen af hvidløget og beskytter det mod risikoen for råd. Klimaet er kendetegnet ved ringere nedbør end i andre dalområder, og regnen falder overvejende i forårsmånederne og mindre i sommermånederne. De varme og solrige somre er gunstige for høsten, og gør det sammen med de fugtige forhold, der er typiske for Ferrara-området, muligt for »Aglio di Voghiera« at tørre gradvist og langsomt.

De særlige egenskaber ved »Aglio di Voghiera« er den lysende hvide farve, det store, runde og regelmæssige løg, der består af perfekt og kompakt samlede fed, og navnlig løgets lange holdbarhed. Den kemiske sammensætning er en perfekt balance af flygtige olier og svovlforbindelser, enzymer, vitamin B, mineralsalte og flavonoider. Andre og ikke mindre vigtige egenskaber er den specifikke genetiske identitet (påvist ved DNA-analyser), som er resultatet af en naturlig udvælgelse, der er foregået ved hjælp af udvælgelsesmetoder, der er overleveret fra generation til generation.

»Aglio di Voghiera«s egenskaber stammer fra den tætte tilknytning til miljøet såvel som fra menneskelige faktorer. Produktets typiske egenskaber kan tilskrives de arealer, hvor det dyrkes. Løgene får deres holdbarhed fra de lerholdige, ler/siltholdige eller decideret siltholdige jorder, hvor omfattende sandaflejringer fra floderne giver en god underjordisk dræning, og den gode vækst, den lysende hvide farve og især den regelmæssige og kompakte form skyldes ligeledes de nævnte forhold. Ved vegetativ reproduktion gennem såning udelukkende af de bedste fed opnås den perfekte balance mellem enzymer, vitaminer og mineralsalte, som giver dette hvidløg en særlig genetisk identitet. Hertil kommer den menneskelige faktor, der gør »Aglio di Voghiera« til noget særligt. Det er faktisk menneskene, der ved altid at udvise særlig omhu med hensyn til vandingsteknikkerne i sånings- og høstperioder, og som med deres til stadighed forbedrede færdigheder, der er overleveret fra far til søn gennem generationer, har udviklet udvælgelsen fra den foregående høst af de bedste, største og sundeste løg, hvorfra såmaterialet tages. Der skal ligeledes veludviklede færdigheder til at tilvirke bundter, ranker, små ranker og enkelte løg, der til sidst giver deres præg på velsmagende retter. Der er nye og gamle arkæologiske vidnesbyrd fra det gamle Voghenza, der bekræfter den fremtrædende rolle, som dette knudepunkt spillede for Po-deltaet helt tilbage til det 7. århundrede. Efter højmiddelalderen var det hertugfamilien Este i Ferrara, der pustede nyt liv i Voghiera-området. Familien Estes besiddelser tilskyndede til dyrkning af alle mulige afgrøder i området, og der blev især lagt vægt på køkkenhaveplanter såsom salat, krydderurter og aromatiske planter - især hvidløg. Da Este-familien fortrak i 1598, gik de landbrugsmæssige erfaringer ikke helt tabt, for andre rigmænd havde øje for værdien af disse frugtbare jorder langs Po-flodens løb, der stadig i dag muliggør dyrkning af højt specialiserede produkter som hvidløg.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Ministeriet har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Aglio di Voghiera« i Gazzetta Ufficiale (det italienske statstidende) nr. 271 af 21. november 2014.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugs-, fødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.